En beholder med 25 gram cyanid er kommet på afveje i Norge, hvor det skulle fragtes fra producenten Sigma-Aldrich til Universitetet i Olso.

Det oplyser Renée Tunold, regionschef for medicinalvirksomheden Merck, der ejer Sigma-Aldrich, i Norden, til NRK.

Cyanid Cyanid er en kvælende gift. Selv små mængder cyanid kan føre til alvorlig forgiftning på kort tid. Cyanid var en del af det stof, der blev brugt til at slå fanger ihjel i gaskamrene i koncentrationslejrene under 2. verdenskrig.

- Vi tager sagen meget alvorligt. Vi samarbejder defor tæt på med politiet, som er den ansvarlige myndighed i efterforskningen. Det gør vi for at bidrage til, at sagen bliver opklaret så hurtigt som muligt, uddyber hun i en skriftlig kommentar til DR Nyheder.

Stoffet bliver blandt andet brugt i forskning og er ekstremt giftigt.

Da der ikke skal mere end 0,2 gram cyanid til at tage livet af et menneske, vil den lille beholder med 25 gram af stoffet altså kunne koste 125 mennesker livet.

Beholderen forsvandt i en varevogn af mærket Mercedes Sprinter onsdag i sidste uge, hvor varevognen blev stjålet fra stationen i byen Lørenskog.

Politiet kan ikke udelukke, at stoffet er blevet smidt væk og beder folk om at være opmærksomme på mistænkelige genstande og melde det til politiet, hvis de mener at have fundet beholderen.

Beholderen er en lille og brun med en hvid etiket, der fylder det meste af den. Den lukkes med et rødt skruelåg.

Stoffet var blevet bestilt af kemisk institut ved Universitet i Olso, som burde have modtaget det torsdag eller fredag i sidste.